Ragnar Klavan

Ragnar Klavan (sündinud 30. oktoobril 1985 Viljandis) on Eesti jalgpallur.  

Klavan on õppinud Viljandi Jakobsoni Koolis ja Audentese Spordigümnaasiumis. 

Ta mängib Eesti jalgpalliklubis Paide Linnameeskond. Temast sai 2009. aasta septembris esimene ja seni ainus eestlane, kes on pääsenud Meistrite liigas väljakule. Aastal 2017 sai Klavan JK Tallinna Kalevi presidendiks.

Klubikarjäär 
Klavani varasemad koduklubid on FC Elva, Viljandi JK Tulevik, Tallinna FC Flora, Vålerenga IF ja Almelo Heracles.

AZ 
Klavanil oli 2009. aasta suveni laenuleping, mille järel hakkab kehtima 13. veebruaril 2009 sõlmitud nelja-aastane tööleping.

Klavan tuli 19. aprillil 2009 esimese eestlasena Hollandi meistriks. Koduklubi AZ meistritiitel andis õiguse mängudele Meistrite liigas, kus ta 29. septembril 2009 esimese ja seni ainsa eestlasena väljakule pääses. Klavan vahetati alagrupikohtumises Liege'i Standardiga (1:1) 82. minutil platsile vasakkaitsjana ega suutnud üleminutitel takistada vastastel viigiväravat löömast.

FC Augsburg 
Klavanist sai esimene Eesti mängija, kes Saksamaa kõrgeimas liigas mänginud. Klavan debüteeris Bundesligas 14. septembril 2012 mängus Wolfsburgi vastu kui ta 67. minutil platsile vahetati. 6. aprillil 2013 sai Klavanist suurima arvu pealtvaatajate ees klubijalgpalli mänginud eestlane. Dortmundi Borussia staadionile oli kohtumist kogunenud vaatama 80 400 pealtvaatajat. FC Augsburg kaotas kohtumise 2:4.

2015. aastal oli eestlasest huvitunud ka Everton, kuid Klavan jäi Augsburgiga Euroopa liigat mängima.

Liverpool FC 
20. juulil 2016 sõlmis ta lepingu Inglismaa kõrgliiga klubiga Liverpool FC. Üleminekusumma oli 4,2 miljonit Inglise naela. Leping Liverpooliga kestnuks 2019. aasta suveni.

Klavan sai Liverpoolis kahe hooajaga kirja 53 mängu ja kaks väravat.

Cagliari Calcio
17. augustil 2018 sõlmis Klavan kaheaastase lepingu Itaalia kõrgliiga klubiga Cagliari Calcio. Üleminekusumma on 2 miljonit Inglise naela.

Koondisekarjäär 
Eesti koondises on Klavan mänginud 125 korda ja löönud kolm väravat.

Oma esimese mängu pidas 3. juulil 2003 Leedu vastu. Esimese värava lõi 31. mail 2006 Uus-Meremaale. Teise värava lõi ta El Salvadori vastu 29. veebruaril 2012, kui ta oli ka esimest korda Eesti koondise kapten.

2014. aastal Andres Operi lahkumismängus Gibraltariga lõi Klavan 29. minutil 1:1 viigimängus värava.

Saavutused

Meeskondlikud
  Meistriliiga
 Eesti meister 2003
  Tippeligaen
 Norra hõbe 2004
  Eredivisie
 Hollandi meister 2008/2009
  Liverpool FC
 UEFA Meistrite Liiga 2017–2018 hõbe

Individuaalsed
Aasta parim jalgpallur: 2012, 2014, 2015, 2016, 2017

Statistika

Klubi

Isiklikku
Tema isa on endine jalgpallur Dzintar Klavan.

Vaata ka 
 Eesti jalgpallikoondislaste loend

Viited

Välislingid 

 
 Profiil Liverpool FC kodulehel
 Aet Süvari. Ragnar Klavan krooniti Hollandi meistriks! EPL.ee, 20. aprill 2009
 Teadlased: Ragnar Klavan oli mullu Euroopa tippliigade kõige kasulikum mängija Postimees, 9. november 2018

Eesti jalgpallurid
Eesti jalgpallikoondislased
FC Elva jalgpallurid
Viljandi JK Tuleviku jalgpallurid
Tallinna FC Flora jalgpallurid
Eesti jalgpallurid välismaal
AZ Alkmaari jalgpallurid
FC Augsburgi mängijad
Liverpool FC mängijad
Cagliari Calcio mängijad
Meistriliiga mängijad
Bundesliga mängijad
Serie A mängijad
Premier League'i mängijad
Sündinud 1985